Il-Kummissjoni Ewropea - Stqarrija għall-istampa Il-Kummissjoni ta' Juncker tieħu ġurament ta' indipendenza ġewwa l- Qorti Ewropea tal-Ġustizzja Il-President Jean-Claude Juncker u l-Membri tal-Kulleġġ tal-Kummissarji se jieħdu l-ġurament formali tagħhom illum fil-Lussemburgu, ġewwa l-Qorti tal-Ġustizzja tal-UE. B'dan "l-impenn solenni", il-membri tal-Kummissjoni qed iwiegħdu li jirrispettaw it-Trattati u l-Karta tad-Drittijiet Fundamentali tal-UE, biex iwettqu r-responsabbiltajiet tagħhom b'indipendenza assoluta u fl-interess ġenerali tal-Unjoni. Il-Kummissarji se jwiegħdu wkoll li ma jfittxu jew jieħdu struzzjonijiet minn l- ebda awtorità, li ma jinvolvux ruħhom f'azzjonijiet li mhumiex kompatibbli mad-doveri tagħhom u l- eżekuzzjoni tal-inkarigi tagħhom, u li jirrispettaw l-obbligi tagħhom waqt u wara l-mandat tagħhom. Il-President tal-Kummissjoni Jean-Claude Juncker illum qal: "Il-ġurament li qed nieħdu llum huwa wieħed serju - huwa ġurament ta' indipendenza u ta' rispett tal-Karta tad-Drittijiet Fundamentali tagħna. Huwa impenn politiku qawwi mill-Kulleġġ kollu li jiżgura li l-Karta tiġi rispettata u jkun hemm konformità magħha fil-politiki tal-UE kollha li l-Kummissjoni hija responsabbli għalihom. Din mhijiex kwistjoni ta' ftit importanza - aħna ma jifdlilna xejn jekk jitneħħewlna l-valuri tagħna." Sa mid-dħul fis-seħħ tat-Trattat ta' Lisbona, il-Kummissarji jwiegħdu wkoll li jirrispettaw il-Karta tad-Drittijiet Fundamentali tal-UE bħala parti mill-ġurament tal-ħatra. L-ewwel Viċi President Frans Timmermans spjega: "Il-Kummissjoni tiġi maħtura biex isservi l- interess Ewropew, jiġifieri biex tagħmel differenza għaċ-ċittadini. Għalhekk aħna se nenfasizzaw fuq il-prijoritajiet il-kbar – it-tkabbir, l-impjiegi u l-investiment. U billi niċċekkjaw li kull waħda mill- proposti tagħna taqbel mal-istandards tal-Karta, aħna se nkomplu l-kultura tad-drittijiet fundamentali reali li żviluppat fl-UE, mhux biex tissostitwixxi s-sistemi nazzjonali tad-drittijiet fundamentali iżda biex tikkumplimentahom." T agħrif eżistenti: Ir-rekwiżit biex il-membri tal-Kummissjoni Ewropea "jagħtu impenn solenni" meta jieħdu l-ħatra hija tradizzjoni li ilha żmien li llum tista' tinstab fl-Artikolu 245 tat-Trattat dwar il-Funzjonament tal- Unjoni Ewropea. Din id-dispożizzjoni kienet inkluża għall-ewwel darba fit-Trattat li jistabbilixxi l- Komunità Ekonomika Ewropea (1957) u kienet applikata għal kull Kummissjoni li nħatret minn dik id-data 'l quddiem. Ma' kull Trattat ġdid, il-formulazzjoni tal-impenn solenni ġiet adattata kemxejn għas-sitwazzjoni ġuridika ġdida. Sa mid-dħul fis-seħħ tat-Trattat ta' Lisbona (2009), it-test jinkludi wkoll referenza għall-Karta tad-Drittijiet Fundamentali tal-UE. Ir-responsabbiltajiet u d-doveri tal- membri tal-Kummissjoni huma stabbiliti fl-Artikolu 17 tat-Trattat dwar l-Unjoni Ewropea u fl- Artikolu 245 tat-Trattat dwar il-Funzjonament tal-Unjoni Ewropea. B'mod tradizzjonali, dan l-impenn solenni jsir quddiem il-Qorti Ewropea tal-Ġustizzja fil- Lussemburgu fl-ewwel xhur wara l-bidu tal-mandat ta' Kummissjoni Ewropea ġdida. Il-ġurament tal-ħatra se jseħħ bejn it-15:30 u l-17:30 CET u se jkun imxandar dirett fuq Europe by Satellite. mogħti quddiem IL-QORTI TAL-ĠUSTIZZJA TAL-UNJONI EWROPEA bis-saħħa tal-Artikolu 17 tat-Trattat dwar l-Unjoni Ewropea u l-Artikolu 245 tat-Trattat dwar il Funzjonament tal-Unjoni Ewropea. Maħtur Membru tal-Kummissjoni Ewropea mill-Kunsill Ewropew, wara l-vot ta' approvazzjoni tal- Parlament Ewropew Jiena nimpenja ruħi solennement: - li nosserva t-Trattati u l-Karta tad-Drittijiet Fundamentali tal-Unjoni Ewropea fil-qadi tal- funzjonijiet tiegħi kollha; - li neżerċita r-responsabbiltajiet tiegħi b'indipendenza totali, fl-interess ġenerali tal-Unjoni; - li fit-twettiq tal-kompiti tiegħi la nfittex u lanqas nieħu struzzjonijiet minn xi gvern, istituzzjoni, korp jew organu; - li ma nwettaq ebda att li huwa inkompatibbli man-natura tal-funzjonijiet tiegħi jew mat-twettiq tal-kompiti tiegħi. Jiena nagħraf l-obbligu stabbilit mit-Trattat dwar il-Funzjonament tal-Unjoni Ewropea, li bis-saħħa tiegħu kull Stat Membru għandu josserva din in-natura u għandu jastjeni milli jfittex li jinfluwenza lill-Membri tal-Kummissjoni fit-twettiq tal-kompiti tagħhom. Jiena nimpenja ruħi wkoll li, matul il-perijodu tal-kariga tiegħi u wara li tintemm, nosserva l-obbligi marbuta mal-pożizzjoni tiegħi, b'mod partikolari d-dmir li naġixxi b'integrità u diskrezzjoni f'dak li jirrigwarda l-aċċettazzjoni ta' ċerti inkarigi jew ta' ċerti benefiċċji wara t-tmiem ta' din il-kariga. Għal Aktar T agħrif: Segwi lill-President @JunckerEU u lill-Viċi President @TimmermansEU fuq Twitter. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_ta__Juncker_tie_u__urament_ta__indipendenza__ewwa_l-Qorti_Ewropea_tal-_ustizzja.pdf